Nicholsonová, Lucia, poslankyňa NR SR (2014-07-01):
Ďakujem pekne za slovo. Dovoľte, aby som vám prečítala predkladaciu alebo teda dôvodovú správu k môjmu návrhu, k môjmu návrhu zákona, ktorý predkladám teda spolu s kolegom Martinom Poliačikom, ktorým sa mení a dopĺňa zákon č. 627/2005 Z. z. o príspevkoch na podporu náhradnej starostlivosti o dieťa v znení neskorších predpisov. Cieľom predloženého návrhu je zabrániť zneužívaniu príspevkov na podporu náhradnej starostlivosti o dieťa. Tieto poznatky z praxe svedčia o tom, že v poslednom období sa stáva čoraz častejším javom zneužívanie jednotlivých druhov príspevkov na podporu náhradnej starostlivosti o dieťa. Deje sa tak spôsobom využívajúcim medzeru v legislatíve, teda jednoduchým zverením dieťaťa do náhradnej starostlivosti inej osoby, pričom v niektorých prípadoch sa tak deje aj takpovediac na kríž, to znamená, kedy deti osoby A sú zverené do náhradnej starostlivosti osoby B a deti osoby B sú zverené do náhradnej starostlivosti osoby A. Predložený návrh zákona však nechce eliminovať iba tzv. prípady na kríž, ktoré samé osebe nemajú masový charakter, ale predovšetkým prípady náhradnej starostlivosti v rôznych schémach, využívajúc variabilitu, ktorú poskytuje súdržnosť mnohopočetných, respektíve rozvetvených rodín, respektíve predstierané vzájomné vychovávanie detí v rámci komunity. Obsahom tohto návrhu je preto vylúčiť vznik nároku na všetky druhy príspevku na podporu náhradnej starostlivosti o dieťa v tých prípadoch, kedy dieťa náhradného rodiča je alebo v minulosti bolo zverené do náhradnej starostlivosti iného náhradného rodiča. Návrh zákona je v súlade s Ústavou Slovenskej republiky, so zákonmi a ďalšími všeobecne záväznými právnymi predpismi, ako aj s medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie. Návrh zákona nebude mať vplyv na životné prostredie, na informatizáciu spoločnosti, na podnikateľské prostredie a nebude mať ani žiaden sociálny vplyv. Návrh zákona bude mať pozitívny vplyv na verejné financie. Tá dôvodová správa je napísaná strašne komplikovane, ale ja by som vám teda povedala, že ako k tomu vlastne došlo. My sme mali stretnutia ešte v rámci eurokampane na mnohých miestach po Slovensku, a hlavne teda na východe sme sa stretávali okrem iného aj s učiteľmi a s učiteľkami, ktoré učia na základných školách. Boli tam aj také školy, ktoré sú základnými špeciálnymi školami, čo ale je irelevantné vo vzťahu k tomu, čo predkladám, v každom prípade oni majú poznatky z aplikačnej praxe také, že teraz sa celkom rozmohol ten fenomén, že sa vytvorí komunita a v rámci tej komunity si povymieňajú deti. Je to neuveriteľné, ale stáva sa to. Súdy rozhodujú v takýchto prípadoch, ja nejdem spochybňovať rozhodnutia súdov, ony pravdepodobne na to majú vždy nejaký pádny dôvod, ale je absurdné, aby dieťa, moje dieťa som posunula pánovi Hlinovi do náhradnej osobnej starostlivosti a on mi posunul svoje a my sa tak obohatíme, pretože zákon to jednoducho dovoľuje. Žiaľbohu, je to tak napísané, naozaj si tam našli teda dieru v tom zákone a takýmto spôsobom pomerne brutálne zneužívajú ten sociálny systém, pretože nebudem teraz hovoriť o všetkých príspevkoch a tých príplatkoch k príspevkom, ktoré takýmto spôsobom poberajú, ale napríklad rodičovský príspevok štandardne sa poberá do tretieho roku veku dieťaťa, ak ale máte dieťa v náhradnej osobnej starostlivosti, tak je to až do šiestich rokov. To znamená o tri roky si to predĺžite. Dochádza aj k takým absurdným situáciám, že žije rodina, kde je napríklad 40 členov a navzájom si povymieňajú tie deti, a dokonca sú také prípady, kedy babka, ktorá vlastné deti mala odobraté a vychovával ich štát prakticky, si zoberie do náhradnej osobnej starostlivosti svoje vnúčatá. Po tom, ako sa jej deti vrátia teda z detského domova a majú vlastné deti, tak ona si ich zoberie do náhradnej osobnej starostlivosti a takýmto spôsobom sa obohacuje. Je to, prichádzajú ako k celkom slušným peniazom a skutočne toto je vec, ktorá je úplne apolitická, úplne, ide len o to, aby sme zaplátali tú dieru v zákone. Ja teda navrhujem v skratke to, že rodič, ktorého vlastné, biologické dieťa je v náhradnej osobnej starostlivosti niekoho iného, nemôže získať iné dieťa do náhradnej osobnej starostlivosti. Myslím si, že to je také ako celkom logické a že teda by som vás mohla pri všetkej skromnosti poprosiť o to, aby ste to podporili, lebo nie je to pre mňa, ale je to fakt pre ľudí, ktorí s tým robia, či už terénni sociálni pracovníci, alebo teda pracovníci školstva, a vedia o tom a čudujú sa, prečo s tým nič nerobíme. Ďakujem.